SA vrou 'te vet' vir Nieu-Seeland | Maroela Media
SA vrou 'te vet' vir Nieu-Seeland
Mondelea Bezuidenhout en haar gesin. (Foto: Mondelea Jordan Bezuidenhout/Facebook)
'n Oud-Suid-Afrikaner en haar gesin kan moontlik uit Nieu-Seeland gesit word nadat dié regering haar aansoek vir permanente verblyfreg van die hand gewys het weens haar gewig.
Mondelea Bezuidenhout (35) het aan die Nieu-Seelandse media gesê sy was verpletter toe sy uitvind dat die land se immigrasie-afdeling haar en haar gesin se aansoek afgekeur het omdat sy oorgewig is.
Bezuidenhout wil nou teen dié besluit appelleer. Volgens 'n inskrywing op die fondsinsamelingsplatform Give a little, het die gesin reeds sowat $10 000 (meer as R100 000) aan regskoste vir die aansoek opgedok. Sy het haar toe na dié webtuiste gewend om geld in te samel om hul regskoste te dek. Die fondsinsameling is intussen gesluit.
'n Mediese ondersoek het glo bevind dat sy 'n hoë gesondheidsrisiko is weens haar hoë liggaamsmassa-indeks (LMI). Bezuidenhout sê egter in 'n inskrywing op Give a little, dat verskeie mediese toetse daarop dui dat sy andersins gesond is.
Bezuidenhout, wat nou 128 kg weeg, het in 2018 saam met haar man, Donovan, en twee kinders, Donna (9) en Damien (3), van Port Elizabeth na Nieu-Seeland verhuis.
Luidens 'n berig op die Nieu-Seelandse nuuswebwerf Stuff het die gesin in Palmerston-Noord gaan woon, waar haar man as 'n lynwerker in die vervaardigingsektor werk. Sy het later 'n werk in 'n staatsdepartement losgeslaan en 'n werksvisum van drie jaar ontvang, asook toegang tot die land se openbare gesondheidstelsel.
Bezuidenhout het 150 kg geweeg met hul aankoms in Nieu-Seeland en het sedertdien met behulp van gesonde maaltye en oefenroetines 22 kg verloor.
Nietemin is Bezuidenhout se hele gesin se aansoek vir verblyfreg is afgekeur.
"My gesin se toekoms was in my hande en ek het dit opgemors. Om te erken dat dit my skuld is, was 'n moeilik pil om te sluk," het Bezuidenhout aan Stuff gesê.
'n Woordvoerder van die land se immigrasie-departement het aan dié mediahuis gesê dat Bezuidenhout se gewig nie die enigste rede is waarom haar aansoek van die hand gewys is nie. Bezuidenhout het in 2013 haar galblaas laat verwyder en tesame met haar spanningshoofpyne kan sy in die toekoms 'n las op die land se gesondheidstelsel wees.
Daar word geraam dat Bezuidenhout die land sowat $41 000 in gesondheidsorg kan kos. Dit is meer as R400 000.
Bezuidenhout is glo van kleintyd af al oorgewig en was op skool geteister daaroor.
"Nou word ek deur 'n land geboelie wat boonop nie oortuig is dat ek my gewigsverlies kan volhou nie. Die druk om gewig te verloor is geweldig baie en ek het nou alles gedoen om dit af te skud. Dit gaan ongelukkig net tyd neem."
Volgens dr. Cat Pausé, dosent by Massey-universiteit in Palmerston-Noord, is dit belaglik dat die LMI steeds bepaal of iemand gesond is al dan nie.
"Jou gewig bepaal nie hoe gesond jy is nie en om dié metode te gebruik om die immigrasiestatus van 'n persoon te bepaal, is lagwekkend."
Pausé het ook in 2010 deur dieselfde proses gegaan toe haar aansoek om burgerskap van die hand gewys is weens haar gewig. Ná verskeie rondes van mediese assesserings en appèlle teen die regering het Pausé 'n burger van Nieu-Seeland geword.
"LMI kan nie bepaal hoe gesond jy in die verlede, hede of toekoms gaan wees nie," het Pausé gesê.
Volgens Bezuidenhout was hul seun, Damien, net sewe maande oud met hul aankoms in Nieu-Seeland en ken hy nie 'n ander huis as dié een nie.
"Ons is reeds gevestig in Nieu-Seeland en die idee om te trek is angswekkend. My dogter was so ontsteld [toe die aansoek afgekeur is], ons moes 'n geestesgesondheidsnoodnommer bel," het Bezuidenhout gesê.
Die Bezuidenhouts se visums verstryk einde Julie, maar hulle hoop om dit te hernu aangesien Donovan se beroep steeds in groot aanvraag is.
Dié gesin sal ook na verwagting teen die immigrasie-departement se bevindinge appelleer.
"Jy moet kan weeg soveel soos wat jy wil en lyk hoe ook al jy wil."
Hoekom apelleer, doen liefs die gesonde ding en werk hard aan die gewig. Dis tog in jou én jou gesin se belang om lank en gesond te lewe!
Jy moet ingeteken wees om te stem30-10Jy moet ingeteken wees om te stem
Doen iets daaraan. Ek het self onlangs 30kg verloor. Ek kan verstaan waarom hulle oorgewig mense afkeur. Dit gaan oor die potensiële mediese koste wat die NZ se gesondheidsdepartement sal moet dra. Ek weet mens kan nie stereotipeer nie en dat dit nie altyd die geval is nie, maar gaan kyk gerus hoe lyk meeste jonger (onder 50 jaar oud) ernstige gevalle, Covid en ander, in die hospitaal se gewig.